J. Kužma, poslanec: (2002-04-03):
I. Presperín, podpredseda NR SR: Ďakujem. Fero Halmeš chce reagovať? Nech sa páči. F. Halmeš, poslanec: Áno. Ďakujem pekne. Ja budem reagovať len na jednu časť vystúpenia obidvoch predrečníkov, kde som neporovnával, neporovnával som systém vyhlasovania svätých s Alexandrom Dubčekom a pomenoval som jeho kontroverznosť, naozaj, v jeho historickom vývine, ale predovšetkým som chcel zdôrazniť jeho postupy, ktorými sa dištancoval v literatúre aj v rozhovoroch od niektorých krokov zo svojho života, hlavne v politickej oblasti. Dokázal si priznať chybu a vniesť akýsi ľudský rozmer do politiky, čo sa nám nepodarilo, ani viac ako 10 rokov po revolúcii. Pokiaľ ide o historické zhodnotenie Alexandra Dubčeka, nerobím si, samozrejme, absolútne nárok, aj keď som niekoľko kníh z histórie roku 1968 prečítal, viem však určite, že aj keď vedenie strany malo signály o pripravovanom napadnutí Československa spojeneckými vojskami, nemohlo im zabrániť, pretože chcelo dostáť svojej idei, ktorú reprezentovalo. To znamená, že ak aj mali informácie , to samo osebe nemení nič na hodnotení ich vtedajších postojov. Skončil som, pán predsedajúci. I. Presperín, podpredseda NR SR: Ďakujem. Vyhlasujem rozpravu za skončenú. Pán poslanec, prosím, záverečné slovo. J. Krumpolec, poslanec: Panie poslankyne, páni poslanci, bol som veľmi nepríjemne prekvapený situáciou, ktorá nastala v gestorskom výbore. Výbor Národnej rady Slovenskej republiky pre vzdelanie, vedu, mládež a šport nečakal na stanovisko ministerstva školstva ani na stanovisko vlády Slovenskej republiky a žiaľ, pri neúčasti značnej časti poslancov z tohto klubu na rokovaní výboru z dôvodu uvedených poslaneckých povinností svojím nesúhlasným stanoviskom pomenovať univerzitu v Trenčíne menom Alexandra Dubčeka si vystavil vizitku, ku ktorej sa ja hlásiť nemôžem. Verím, páni poslanci a panie poslankyne, že svojou podporou tomuto návrhu dáte občanom trenčianskeho regiónu, akademickej obci univerzity v Trenčíne a celému Slovensku zreteľný signál, že si pamiatku tohto muža vážime. I. Presperín, podpredseda NR SR: Pán poslanec Šlachta ako spravodajca, prosím. Š. Šlachta, poslanec: Ďakujem pekne za slovo. Budem tiež veľmi krátko reagovať. Myslím si, že tu treba dať akýsi lokálpatriotizmus trochu nabok. Tie vystúpenia v rozprave vlastne potvrdili diskusiu, ktorá sa odohrávala aj vo výbore, čiže obhajovali význam osobností Alexandra Dubčeka ako politika, čo je nespochybniteľné, a myslím si, že to neodznievalo v tých súvislostiach, o ktoré tu ide, teda v správnom väzbe, v správnom vzťahu. Tu skutočne ide o spojenie jeho mena s vedeckou ustanovizňou, s akademickou inštitúciou. A skutočne musím vyjadriť presvedčenie, že politici by nemali byť spájaní s takouto inštitúciou. S univerzitou sú spravidla spájané mená vedcov, pedagógov, umelcov, tak ako to pani predsedkyňa výboru povedala, tak ako to je v prípade Mateja Bela v Banskej Bystrici, ale toto nie je prípad Trenčína. Ďakujem pekne. I. Presperín, podpredseda NR SR: Ďakujem, ďakujem pekne. Prerušujem rokovanie o tomto bode programu, páni a dámy. Ďalej nasleduje návrh skupiny poslancov Národnej rady Slovenskej republiky na vydanie zákona, ktorým a mení a dopĺňa zákon č. 366/1999 Z. z. o daniach z príjmov v znení neskorších predpisov. Návrh zákona ste dostali pred prvým čítaním ako tlač 1301 a spoločnú správu výboru schválenú gestorským výborom máte ako tlač 1301a. Za skupinu poslancov návrh zákona odôvodní poslanec Peter Tatár. Prosím pána poslanca, aby sa ujal slova. P. Tatár, poslanec: Vážený pán predsedajúci, vážené dámy, vážení páni, dovoľte mi predložiť v druhom čítaní návrh novely zákona o daniach z príjmov. V prvom čítaní sme hovorili, že novela obsahuje tri problémy a v druhom čítaní vo výboroch sa ukázalo, že časť z nich získala aj jednoznačnú podporu. Ten prvý problém, ktorý rieši návrh zákona, ktorý získal jednoznačnú podporu vo výboroch, je zrovnoprávnenie zdaňovania dotácií podnikateľov v poľnohospodárstve medzi právnickými a fyzickými osobami. Pretože právnické osoby nezahŕňajú dotácie zo štátneho rozpočtu do základu dane, kým fyzické zatiaľ áno. Za účelom zladenia tohto politického zámeru a ekonomického zámeru, aby sme zjednotili fyzické osoby, ide predovšetkým o samostatne hospodáriacich roľníkov alebo ľudovo povedané súkromných roľníkov, konzultovali sme expertov z Ministerstva financií, ako tento návrh zladiť s existujúcim tvarom zákona a okrem bodu č. 1 v návrhu zákona bude potrebné doplniť aj doplňujúci návrh do ďalšieho paragrafu, tak ako je to uvedené v spoločnej správe a teda tento bod, ktorý doplňuje § 7 ods. 10, plne akceptujem. Ukazuje sa, že hlavný cieľ tohto návrhu zákona bude splnený, ak zrovnoprávnime právnické a fyzické osoby, ktoré podnikajú v poľnohospodárstve, v lesnom a vodnom hospodárstve. Tie druhé dva ciele, to je opakovaný návrh na zníženie sadzieb tak daní z právnických a fyzických osôb, nezískal vo všetkých výboroch, teda, plnú podporu. Takže budeme potom o tom hlasovať, ako je to uvedené v spoločnej správe, a tretí návrh, ktorý sme dávali, aby sa zvýšila možnosť uplatniť určenie 1 % z odvedených daní pre neziskový sektor, pre verejnoprospešné inštitúcie a občianske združenia. V tom tvare, ako sme my navrhovali, tak tiež nezískal plnú podporu vo výboroch, ale poviem už rovno dopredu, že po tom, čo sa vláda rozhodla, že nebude prideľovať tretiemu sektoru požadovanú 1,5 miliardy na základinu pre nadácie, vyjadrila vlastne akýsi súhlas s tým, že je lepšie, ak toto bude riešiť predsa len možnosť určiť 1 % zo zaplatených daní z príjmov aj pre právnické osoby, čo by v tomto prípade bolo od 1. januára budúceho roka, V prípade, že návrh tohto typu, ktorý je lepšie spracovaný, ako bol náš pôvodný návrh v zákone, ak bude podaný, no tak budeme s ním súhlasiť. To sú tri okruhy, ktoré rieši tento návrh zákona. Ja vás prosím, v tých veciach, kde sa zhodli výbory, že budú ho podporovať, to je naozaj na prospech súkromných roľníkov. A keď sa ukáže aj zhoda na prospech neziskových organizácií, tak vám prosím o podporu tohto zákona. Ďakujem pekne. I. Presperín, podpredseda NR SR: Ďakujem pekne, pán poslanec. Dávam slovo určenému spoločnému spravodajcovi z výboru pre financie, rozpočet a menu poslancovi Júliusovi Brockovi a prosím ho, aby informoval Národnú radu o výsledku rokovania výborov o tomto návrh zákona a aby odôvodnil návrh a stanovisko gestorského výboru.